Proposta għal regolament tal-Parlament ewropew u tal-Kunsill li jemenda r-Regolament (KE) Nru 1924/2006 dwar indikazzjonijiet dwar in-nutrizzjoni u s-saħħa mogħtija fuq l-ikel /* KUMM/2007/0368 finali - COD 2007/0128 */





[pic] | KUMMISSJONI TAL-KOMUNITAJIET EWROPEJ | Brussel 28.6.2007 KUMM(2007) 368 finali 2007/0128 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 1924/2006 dwar indikazzjonijiet dwar in-nutrizzjoni u s-saħħa mogħtija fuq l-ikel (preżentata mill-Kummissjoni) MEMORANDUM TA' SPJEGAZZJONI Il-proposta hija magħmula minn żewġ emendi għall-Artikolu 14 u 28 tar-Regolament (KE) Nru 1924/2006 tal-Parlament Ewropew u tal-Kunsill dwar indikazzjonijiet dwar in-nutrizzjoni u s-saħħa mogħtija fuq l-ikel. L-għan tagħha huwa li tipprovdi għal perjodu tranżitorju xieraq għal allegazzjonijiet ta’ saħħa li jirreferu għall-iżvilupp u s-saħħa tat-tfal. Tali allegazzjonijiet ta’ saħħa, bħal allegazzjonijiet oħrajn ta’ nutrizzjoni u ta’ saħħa, diġà huma użati fis-suq Komunitarju. Allegazzjonijiet ta’ nutrizzjoni li ntużaw fi Stat Membru qabel l-1 ta’ Jannar 2006 b’konformità mad-dispożizzjonijiet nazzjonali applikabbli għalihom u li mhumiex inklużi fl-Anness tar-Regolament (KE) Nru 1924/2006, jistgħu jibqgħu jintużaw sa tliet snin wara d-dħul fis-seħħ tar-Regolament. Allegazzjonijiet ta’ saħħa minbarra dawk li jirreferu għas-saħħa u l-iżvilupp tat-tfal jibbenefikaw ukoll minn miżuri tranżitorji mniżżla fl-Artikolu 28, il-paragrafi 5 u 6 ta' dan ir-Regolament. Madankollu, ir-Regolament (KE) Nru 1924/2006 spiċċa ma pprevediex miżura tranżitorja simili għal allegazzjonijiet li jirreferu għas-saħħa u l-iżvilupp tat-tfal. Din is-sitwazzjoni qamet minn emendi differenti għar-Regolament adottati matul il-proċedura ta' kodeċiżjoni. Sabiex ikun żgurat ħarsien aħjar tat-tfal, ġie deċiż li jkunu meqjusa l-allegazzjonijiet li jirreferu għall-iżvilupp u s-saħħa tagħhom taħt l-istess reġim ta’ l-allegazzjonijiet tat-tnaqqis ta' riskju ta' mard (awtorizzazzjoni). Din il-bidla kienet introdotta minn żewġ emendi li kienu dwar iż-żieda tal-kliem "u allegazzjonijiet li jirreferu għall-iżvilupp u s-saħħa tat-tfal" mat-titolu u l-ewwel paragrafu ta' l-Artikolu 14 tar-Regolament, li għandu x'jaqsam ma’ l-allegazzjonijiet tat-tnaqqis ta’ riskju ta' mard. B’konsegwenza ta’ dan, allegazzjonijiet li jirreferu għal tfal huma trattati bħall-allegazzjonijiet dwar ir-riskju ta’ mard li għalihom ma huwa previst l-ebda perjodu tranżitorju bir-Regolament minħabba li ma kienux permessi taħt ir-regoli applikabbli qabel l-adozzjoni tar-Regolament. In-nuqqas ta’ miżuri trażitorji għall-allegazzjonijiet li jirreferu għall-iżvilupp u s-saħħa tat-tfal jimplika li sa mill-applikazzjoni tar-Regolament (1 ta' Lulju 2007), dawn l-allegazzjonijiet ma jibqgħux permessi li jsiru għal prodotti magħmula wara din id-data. L-unika miżura tranżitorja eżistenti applikabbli għal allegazzjonijiet li jirreferu għall-iżvilupp u s-saħħa tat-tfal hija stipulata fl-Artikolu 28, il-paragrafu 1. Din hija dwar il-prodotti li se jitpoġġew fis-suq jew se jiġu ttikkettjati qabel l-1 ta' Lulju 2007. Dan il-perjodu tranżitorju se japplika għall-prodotti fiżikament preżenti fuq l-ixkafef jew diġà ttikkettjati, iżda mhux għal prodotti magħmula u mqassma wara din id-data. Meta il-ħażniet jispiċċaw, se jkun hemm interruzzjoni fis-suq. Għalhekk huwa propost li jkunu pprovduti miżuri tranżitorji għal allegazzjonijiet li jirreferu għall-iżvilupp u s-saħħa tat-tfal. Tali perjodu tranżitorju u proċess ta’ awtorizzazzjoni għal allegazzjonijiet li jirreferu għall-iżvilupp u s-saħħa tat-tfal se jiżguraw il-ħarsien tal-grupp ta’ konsumaturi li għalihom huma maħsubin, u jagħtu żmien xieraq lill-operaturi ekonomiċi sabiex jiżguraw tranżizzjoni bla xkiel biex jikkonformaw mad-dispożizzjonijiet tar-Regolament. Il-proposta ma għandha l-ebda implikazzjoni għall-baġit tal-Komunità Ewropea. 2007/0128 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 1924/2006 dwar indikazzjonijiet dwar in-nutrizzjoni u s-saħħa mogħtija fuq l-ikel IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 95 tiegħu, Wara li kkunsidraw il-proposta mill-Kummissjoni[1], Wara li kkunsidraw l-opinjoni tal-Kumitat Ekonomiku u Soċjali Ewropew[2], Wara li kkunsidraw l-opinjoni tal-Kumitat tar-Reġjuni[3], Filwaqt li jaġixxu skond il-proċedura stipulata fl-Artikolu 251 tat-Trattat[4], Billi: 1. Ir-Regolament (KE) Nru 1924/2006 tal-Parlament Ewropew u tal-Kunsill dwar indikazzjonijiet dwar in-nutrizzjoni u s-saħħa mogħtija fuq l-ikel jistabbilixxi regoli dwar l-użu ta' dawn l-allegazzjonijiet fl-ittikkettjar, fil-preżentazzjoni u fir-reklamar ta' l-ikel. 2. Allegazzjonijiet ta’ saħħa huma pprojbiti sakemm dawn ma jikkonformawx mar-rekwiżiti ġenerali u speċifiċi stipulati bir-Regolament (KE) Nru 1924/2006 u sakemm ma jkunux inklużi fil-listi Komunitarji ta’ allegazzjonijiet ta’ saħħa awtorizzati. Dawn il-listi ta' allegazzjonijiet ta’ saħħa għadhom iridu jiġu stabbiliti wara l-proċeduri mniżżla fir-Regolament. B’konsegwenza ta’ dan, dawn il-listi mhumiex se jidħlu fis-seħħ fl-1 ta' Lulju 2007, id-data ta' l-applikazzjoni tar-Regolament. 3. Għal din ir-raġuni, ir-Regolament (KE) Nru 1924/2006 jipprevedi miżuri tranżitorji għal allegazzjonijiet ta’ saħħa għajr għal dawk li jirreferu għat-tnaqqis ta’ riskju ta’ mard u għall-iżvilupp u s-saħħa tat-tfal. 4. Fir-rigward ta' allegazzjonijiet ta’ saħħa li jirreferu għat-tnaqqis ta' riskju ta' mard, ma huma meħtieġa l-ebda miżuri tranżitorji. Minħabba l-projbizzjoni ta' allegazzjonijiet li jirreferu għall-prevenzjoni, it-trattament u l-kura ta' marda bid-Direttiva 2000/13/KE, u l-introduzzjoni ta' kategorija ġdida ta' allegazzjonijiet li jirreferu għat-tnaqqis ta' riskju ta' mard bir-Regolament (KE) Nru 1924/2006, prodotti li jkun fihom tali allegazzjonijiet ma kellhomx ikunu fis-suq Komunitarju. 5. Il-kategorija ta’ l-allegazzjonijiet li jirreferu għall-iżvilupp u s-saħħa tat-tfal kienet introdotta fi stadju tard ħafna tal-proċedura għall-adozzjoni tar-Regolament (KE) Nru 1924/2006, mingħajr ma pprevediet miżuri tranżitorji. Madankollu, prodotti li għandhom tali allegazzjonijiet huma diġà preżenti fis-suq Komunitarju. 6. Sabiex jiġi evitat tfixkil fis-suq, huwa għalhekk xieraq li l-istess miżuri tranżitorji li jgħoddu għal allegazzjonijiet ta’ saħħa oħrajn ikunu jgħoddu wkoll għal allegazzjonijiet li jirreferu għall-iżvilupp u s-saħħa tat-tfal. 7. Ir-Regolament (KE) Nru 1924/2006 għandu għalhekk jiġi emendat skond dan, ADOTTAW DAN IR-REGOLAMENT: Artikolu 1 Ir-Regolament (KE) Nru 1924/2006 huwa emendat kif ġej: (1) Fl-Artikolu 14, il-paragrafu 1 jinbidel b'dan li ġej: ‘1. Minkejja l-Artikolu 2(1)(b) tad-Direttiva 2000/13/KE, l-allegazzjonijiet li ġejjin jistgħu jsiru fejn ġew awtorizzati b'konformità mal-proċedura stipulata fl-Artikoli 15, 16, 17 u 19 ta’ dan ir-Regolament għall-inklużjoni f’lista Komunitarja ta’ tali allegazzjonijiet permessi flimkien mal-kundizzjonijiet kollha meħtieġa għall-użu ta’ dawn l-allegazzjonijiet: (a) tnaqqis fl-allegazzjonijiet ta’ riskju ta’ mard, (b) allegazzjonijiet li jirreferu għall-iżvilupp u s-saħħa tat-tfal.' (2) Fl-Artikolu 28(6), is-sentenza tal-bidu tinbidel b'dan li ġej: 'Allegazzjonijiet ta’ saħħa minbarra dawk imsemmija fl-Artikolu 13(1)(a) u fl-Artikolu 14(1)(a), li ntużaw b’konformità mad-dispożizzjonijiet nazzjonali qabel id-data tad-dħul fis-seħħ ta' dan ir-Regolament, għandhom jiġu soġġetti għal dan li ġej:' Artikolu 2 Dan ir-Regolament għandu jidħol fis-seħħ fl-1 ta’ Lulju 2007. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU C […], […], p. […]. [2] ĠU C […], […], p. […]. [3] ĠU C […], […], p. […]. [4] ĠU C […], […], p. […].